《月夜登兰州城楼望黄河隔岸诸山》
清代·俞明震

月中望黄河，满目金破碎。沙堤不受月，因水得明晦。

城影落山腰，雁声出云背。三更天宇高，七月残暑退。

树动风无声，坐久得秋态。心知寒讯早，预作雪山对。

暂与解烦忧，清露入肝肺。忽闻伊凉歌，河声助慷慨。

河流去不回，明月年年在。斟酌古今情，几人临绝塞。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。